Det var aftalen med Vejle kommune, at den unge skulle ’dobbelt’-mandsopdækkes det meste af døgnet, alle ugens syv dage, og at der om natten skulle være én på vagt, som til gengæld skulle være vågen. Det oplyser leder for familie- og handicapafdelingen, Else Zippor, da DR præsenterer hende for medarbejderlisten.

- Min vurdering er, at vi ikke har fået, hvad vi har betalt for. Hvis man er vågen om natten, hvordan kan man så arbejde og deltage i en to-til-en normering næste dag?

Lars Andreasen selv på vagt

I de sidste ni dage af turen var opholdsstedets daværende direktør, Lars Andreasen, selv en af de to medarbejdere, der havde opgaven med den unge. Det fremgår af oplysninger, som Hjorthøjgård har givet til Socialtilsynet. Også afdelingslederen fra et af Hjorthøjgårds opholdssteder deltog i opgaven, i de første fem dage af rejsen. Det er dog ikke fra det opholdssted, hvor den unge er anbragt.

Det er ingen hemmelighed, at vi ejer en farm i Afrika. Det ved hele Fjerritslev. Og netop derfor var vi ekstremt påpasselige med at sikre, at priserne var under markedspris, og at dette også i øvrigt var på et relevant plan. Lars Andreasen, tidligere direktør, Hjorthøjgård.

Hjorthøjgård har til Socialtilsynet oplyst, at de to øvrige medarbejdere på opgaven var henholdsvis den unges kontaktpædagog og hans støttelærer i skolen. Dette kan Vejle kommune ikke bekræfte, da de ikke kender navnene på de faste medarbejdere, der havde med den unge at gøre under anbringelsen.

Læs også : Opholdssted og politiet uenige om forløb forud for drab på købmand

En arbejdsgruppe under Socialministeriet har tidligere beregnet, at en særforanstaltning med konstant mandsopdækning med én medarbejder - et såkaldt 1:1 tilbud - kræver seks fuldtidsansatte. Og i denne her sag havde Vejle kommune altså bevilget en mere omfattende bemanding, et såkaldt 2:1 tilbud.

Den tidligere direktør for Hjorthøjgård, Lars Andreasen, svarer på kritikken i en mail til DR. Han skriver at:

- I vores tilbud til Vejle kommune vedrørende turen blev det vurderet, at der var behov for 2 medarbejdere. Behandlingsplan og strategi blev godkendt af kommunen forud.

Lederen af familie- og handicapafdelingen i Vejle kommune, Else Zippor, vil nu bede Hjorthøjgård om en redegørelse for bemandingen på turen set i forhold til, hvad der var aftalt, og hvad der blev betalt.

Den unge er ikke længere anbragt under Hjorthøjgård.

Drabssigtet ung var i Afrika

Den unge fra Vejle kommune er ikke den eneste, der har været i Afrika under sin anbringelse på et af Hjorthøjgårds opholdssteder.

DR Nyheder har spurgt i flere kommuner, og Vesthimmerlands kommune oplyser, at man i 2016 havde en ung, der var anbragt under Hjorthøjgård, på udlandsrejse til Afrika i tre uger. Børne- og Arbejdsmarkedsforvaltningen oplyser til DR, at det var en del af behandlingen, og at der ikke var nogen ekstra udgift for kommunen.

Også Aalborg kommune oplyser at kende til, at Hjorthøjgård lejlighedsvis har haft en ung på rejse til Afrika ”som en del af stedets pædagogiske indsats”. Ifølge kilder omkring Hjorthøjgård er der tale om den psykisk syge unge, der nu er sigtet for drabet på købmanden i Suldrup.

Heller ikke Aalborg kommune har bevilget ekstra penge til rejserne, oplyser kommunens Familie- og beskæftigelsesforvaltning.

Hjorthøjgård: udgiftsniveau i orden

Den nu afgåede direktør for Hjorthøjgård, Lars Andreasen, kan ikke huske, hvor mange unge, der har været afsted til Afrika, men han mener, det måske har været syv. Han skriver i en mail til DR Nyheder:

- Det er ingen hemmelighed, at vi ejer en farm i Afrika. Det ved hele Fjerritslev. Og netop derfor var vi ekstremt påpasselige med at sikre, at priserne var under markedspris, og at dette også i øvrigt var på et relevant plan.

Ifølge Lars Andreasen har Hjorthøjgård haft en revisor til at undersøge priserne, efter at DR Nyheder har spurgt en række kommuner til Afrika-rejserne. Konklusionen var, ifølge Lars Andreasen, at ”de priser der blev anvendt var under markedspriser.” Han tilføjer også, at de anbringende kommuner er ”fuldt ud informeret og har godkendt udgifterne”.